To HF-elever fra Nørresundby Gymnasium vandt årets iværksætter konkurrence for et bid, der ikke skader hestens mund.

To HF-elever fra Nørresundby Gymnasium havde den bedste ide til Nordjyske Nyskabere 2016. Et bid til heste, som ikke skader dens mund gjorde, at de to unge iværksættere tog førstepladsen i Region Nordjyllands konkurrence Nordjyske Nyskabere 2016. Produktet kaldes Noble bit. Det er et bid til heste, udformet i plastic, som dyppes i varmt vand og derefter sættes i hestens mund, som den former sig efter i løbet af nogle minutter. - De har en fantastisk ide, den er ganske simpel, og der er et enormt potentiale i at få den ført ud i livet, siger Otto Kjær Larsen (V), Region Nordjylland, der er formand for vinderkomitéen. Vinderne blev kåret på Utzon Center i Aalborg, og de blev fejret med champagne og konfetti, der blev skudt ud over vinderne. Herudover modtog vinderne også en samlet præmiepakke til en værdi af 80.000 kroner, som består af 25.000 kroner samt professionel rådgivning til videreudvikling af virksomheden.